YHTEINEN KANTA (EY) N:o 14/98 Neuvoston 12 päivänä helmikuuta 1998 vahvistama neuvoston direktiivin 98/.../EY antamiseksi alusturvallisuutta, saastumisen ehkäisemistä ja alusten asumis- ja työskentelyolosuhteita koskevien kansainvälisten standardien soveltamisesta yhteisön satamia käyttäviin ja jäsenmaiden lainkäyttövaltaan kuuluvilla vesillä purjehtiviin aluksiin (satamavaltioiden suorittama valvonta) annetun direktiivin 95/21/EY muuttamisesta



Virallinen lehti nro C 091 , 26/03/1998 s. 0028



YHTEINEN KANTA (EY) N:o 14/98 Neuvoston 12 päivänä helmikuuta 1998 vahvistama neuvoston direktiivin 98/.../EY antamiseksi alusturvallisuutta, saastumisen ehkäisemistä ja alusten asumis- ja työskentelyolosuhteita koskevien kansainvälisten standardien soveltamisesta yhteisön satamia käyttäviin ja jäsenmaiden lainkäyttövaltaan kuuluvilla vesillä purjehtiviin aluksiin (satamavaltioiden suorittama valvonta) annetun direktiivin 95/21/EY muuttamisesta (98/C 91/02) EUROOPAN UNIONIN NEUVOSTO, joka ottaa huomioon Euroopan yhteisön perustamissopimuksen ja erityisesti sen 84 artiklan 2 kohdan, ottaa huomioon komission ehdotuksen (1), ottaa huomioon talous- ja sosiaalikomitean lausunnon (2), noudattaa perustamissopimuksen 189 c artiklassa määrättyä menettelyä (3), sekä katsoo, että 1) direktiivin 95/21/EY (4) 2 artiklan 1 kohdassa täsmennetään, että "yleissopimuksilla" tarkoitetaan tässä artiklassa lueteltuja, direktiivin antamishetkellä voimassa olevia yleissopimuksia; direktiivin 2 artiklan 2 kohdassa täsmennetään, että "MOU":lla tarkoitetaan satamavaltioiden suorittamia tarkastuksia koskevaa, Pariisissa 26 päivänä tammikuuta 1982 allekirjoitettua yhteisymmärryspöytäkirjaa sellaisena kuin se oli direktiivin antamispäivänä, 2) direktiivin 95/21/EY antamisen jälkeen on tullut voimaan yleissopimuksiin SOLAS 74, MARPOL 73/78 ja STCW 78 tehtyjä muutoksia; viimeisimmät Pariisin yhteisymmärryspöytäkirjaan tehdyt muutokset ovat tulleet voimaan 14 päivänä tammikuuta 1998; direktiiviä on syytä mukauttaa mainittujen muutosten huomioon ottamiseksi, 3) Kansainvälisen merenkulkujärjestön 4 päivänä marraskuuta 1993 hyväksymällä alusten turvallista toimintaa sekä ympäristön pilaantumisen ehkäisemistä koskevalla kansainvälisellä johtamissäännöstöllä (ISM-säännöstö), jonka noudattaminen tehtiin pakolliseksi SOLAS-yleissopimuksen uudessa IX luvussa, luodaan turvallisuusjohtamisjärjestelmä, jota aluksen liikennöinnistä vastaava yhtiö soveltaa niin aluksilla kuin maissa ja jonka tarkastaa sen maan hallinto, jossa kyseinen yhtiö harjoittaa toimintaansa, 4) ISM-säännöstö edistää merkittävällä tavalla meriturvallisuutta ja meriympäristön suojelua yhteisön vesillä, 5) ISM-säännöstö tulee kansainvälisesti voimaan 1 päivänä heinäkuuta 1998, ja se koskee kaikkia matkustaja-aluksia sekä öljysäiliöaluksia, kemikaalisäiliöaluksia, kaasusäiliöaluksia, irtolastialuksia ja suurnopeuslastialuksia, joiden bruttovetoisuus on vähintään 500, 6) ro-ro-matkustaja-alusten turvallisuusjohtamisesta 8 päivänä joulukuuta 1995 annetun neuvoston asetuksen (EY) N:o 3051/95 (5) tarkoituksena on ISM-säännöstön määräysten sitova ja ennalta toteutettava täytäntöönpano kaikkien yhteisön satamiin ja satamista liikennöivien ro-ro-matkustaja-alusten osalta niiden lippuvaltiosta riippumatta, 7) yhtiöiden ja hallintojen viivyttely ISM-säännöstön määräysten täytäntöönpanossa kansainvälisellä tasolla aiheuttaisi meriturvallisuuden ja ympäristönsuojelun kannalta huolestuttavan tilanteen, 8) siksi on tarpeen ottaa käyttöön erityisiä yhteisön laajuisia toimenpiteitä niiden tapausten varalta, joissa aluksella ei ole ISM-asiakirjoja; kyseisiin toimenpiteisiin on sisällyttävä niiden alusten pysäyttäminen, joilla ei ole ISM-säännöstön mukaisesti myönnettyjä asiakirjoja, 9) jos muita aluksen pysäyttämiseen oikeuttavia vakavia puutteita ei kuitenkaan ole, asianomaisen jäsenvaltion olisi voitava antaa lupa peruuttaa kyseisen aluksen pysäyttämismääräys silloin, kun se on tarpeen satamien ruuhkautumisen välttämiseksi, 10) jäsenvaltioiden on tässä tapauksessa toteutettava direktiivissä 95/21/EY olevan 11 artiklan mukaisesti hyvin yhteensovitettuja toimenpiteitä sen varmistamiseksi, että niiltä aluksilta, joille on annettu lupa lähteä satamasta ilman asianmukaisia ISM-asiakirjoja, evätään pääsy kaikkiin yhteisön satamiin, kunnes voimassa olevat asiakirjat on myönnetty ISM-säännöstön mukaisesti, sanotun kuitenkaan rajoittamatta mainitun artiklan 6 kohdan soveltamista, 11) ainoastaan aluksen pysäyttänyt jäsenvaltio voi peruuttaa yhteisön satamiin pääsyä koskevan kiellon; tämä valtio voi halutessaan hyväksyä toiselta jäsenvaltiolta saamansa tiedot, joiden katsotaan todistavan, että aluksella on ISM-säännöstön mukaisesti myönnetyt voimassa olevat asiakirjat, 12) direktiiviä 95/21/EY olisi voitava muuttaa yksinkertaistetulla menettelyllä tämän direktiivin 2 artiklassa mainittuihin kansainvälisiin yleissopimuksiin ja satamavaltioiden suorittamaa valvontaa koskevaan yhteisymmärryspöytäkirjaan tehtyjen muutosten huomioon ottamiseksi; mainitun direktiivin 18 artiklassa säädetty menettely vaikuttaa sopivimmalta tavalta näiden muutosten tekemiseksi; 19 artiklaa olisi tämän takia täydennettävä, ON ANTANUT TÄMÄN DIREKTIIVIN: 1 artikla Muutetaan direktiivi 95/21/EY seuraavasti: 1) Muutetaan 2 artikla seuraavasti: a) korvataan 1 kohdassa ilmaisu "tämän direktiivin antamispäivänä voimassa olevia" ilmaisulla "1 päivänä heinäkuuta 1998 voimassa olevia"; b) Korvataan 2 kohdassa ilmaisu "sellaisena kuin se on tämän direktiivin antamispäivänä" ilmaisulla "sellaisena kuin se on 14 päivänä tammikuuta 1998". 2) Lisätään artikla seuraavasti: "9 a artikla ISM-asiakirjojen puuttuessa sovellettava menettely 1. Jos tarkastuksessa käy ilmi, että kappaletta alusten turvallisesta toiminnasta ja ympäristön pilaantumisen ehkäisemisestä annetun kansainvälisen johtamissäännöstön (ISM-säännöstö) mukaisesti myönnetystä vaatimustenmukaisuusasiakirjasta tai turvallisuusjohtamistodistuksesta ei ole aluksella, johon tarkastuspäivänä sovelletaan yhteisössä ISM-säännöstöä, toimivaltainen viranomainen huolehtii siitä, että alus pysäytetään. 2. Jos tarkastuksessa ei havaita muita pysäyttämiseen oikeuttavia puutteita, toimivaltainen viranomainen voi peruuttaa pysäyttämismääräyksen, jotta vältetään satamien ruuhkautuminen, vaikka 1 kohdassa tarkoitetut asiakirjat puuttuvat. Jos tällainen päätös tehdään, toimivaltaisen viranomaisen on välittömästi ilmoitettava siitä muiden jäsenvaltioiden toimivaltaisille viranomaisille. 3. Jäsenvaltioiden on toteutettava tarpeelliset toimenpiteet, jotta varmistetaan, että kaikilta aluksilta, joille on 2 kohdassa tarkoitetuissa olosuhteissa annettu lupa lähteä jäsenvaltion satamasta, evätään pääsy kaikkiin yhteisön satamiin, lukuun ottamatta 11 artiklan 6 kohdassa tarkoitettuja tilanteita, kunnes aluksen omistaja tai liikenteenharjoittaja on osoittanut aluksen pysäyttämismääräyksen antaneen jäsenvaltion toimivaltaisen viranomaisen hyväksymällä tavalla, että aluksella on ISM-säännöstön mukaisesti myönnetty voimassa olevat asiakirjat. Jos 9 artiklan 2 kohdassa tarkoitettuja puutteita havaitaan, ja niitä ei kyetä korjaamaan pysäyttämissatamassa, sovelletaan myös 11 artiklan soveltuvia säännöksiä". 3) Lisätään 19 artiklaan alakohta seuraavasti: "c) edellä 2 artiklassa olevien päivämäärien mukauttamiseksi siten, että tässä artiklassa tarkoitettujen kansainvälisten yleissopimusten sekä MOU:n voimaan tulleet muutokset, tällaisten yleissopimusten pöytäkirjoja lukuun ottamatta, voidaan ottaa huomioon." 2 artikla 1. Jäsenvaltioiden on saatettava tämän direktiivin noudattamisen edellyttämät lait, asetukset ja hallinnolliset määräykset voimaan viimeistään 1 päivänä heinäkuuta 1998. Niiden on ilmoitettava tästä komissiolle viipymättä. Näissä jäsenvaltioiden antamissa säädöksissä on viitattava tähän direktiiviin tai niitä virallisesti julkaistaessa niihin on liitettävä viittaus tähän direktiiviin. Jäsenvaltioiden on säädettävä siitä, miten viittaukset tehdään. 2. Jäsenvaltioiden on toimitettava tässä direktiivissä tarkoitetuista kysymyksistä antamansa keskeiset kansalliset säännökset kirjallisina komissiolle. 3 artikla Tämä direktiivi tulee voimaan päivänä, jona se julkaistaan Euroopan yhteisöjen virallisessa lehdessä. 4 artikla Tämä direktiivi on osoitettu kaikille jäsenvaltioille. Tehty . . . Neuvoston puolesta Puheenjohtaja (1) EYVL C 264, 30.8.1997, s. 33. (2) EYVL C 73, 9.3.1998, s. 64. (3) Euroopan parlamentin lausunto annettu 4. joulukuuta 1997 (EYVL C 388, 22.12.1997, s. 16), neuvoston yhteinen kanta vahvistettu 12. helmikuuta 1998 (ei vielä julkaistu virallisessa lehdessä) ja Euroopan parlamentin päätös tehty (ei vielä julkaistu virallisessa lehdessä). (4) EYVL L 157, 7.7.1995, s. 1. (5) EYVL L 320, 30.12.1995, s. 14. NEUVOSTON PERUSTELUT I JOHDANTO Komissio antoi 29. heinäkuuta 1997 neuvoston käsiteltäväksi ehdotuksen neuvoston direktiiviksi alusturvallisuutta, saastumisen ehkäisemistä ja alusten asumis- ja työskentelyolosuhteita koskevien kansainvälisten standardien soveltamisesta yhteisön satamia käyttäviin ja jäsenmaiden lainkäyttövaltaan kuuluvilla vesillä purjehtiviin aluksiin (satamavalioiden suorittama valvonta) annetun neuvoston direktiivin 95/21/EY muuttamisesta. Ehdotus perustui perustamissopimuksen 84 artiklan 2 kohtaan (1). Euroopan parlamentti antoi lausuntonsa ensimmäisessä käsittelyssä 4. joulukuuta 1997 (2). Talous- ja sosiaalikomitea antoi oman lausuntonsa 10. joulukuuta 1997 (3). Parlamentti hyväksyi komission ehdotuksen tarkistuksitta. Neuvosto vahvisti yhteisen kantansa perustamissopimuksen 189 c artiklan mukaisesti 12 päivänä helmikuuta 1998. II EHDOTUKSEN TARKOITUS Ehdotuksen tarkoituksena on muuttaa satamavaltioiden suorittamasta valvonnasta annettu direktiivi 95/21/EY siten, että - laajennetaan satamavaltioiden valvonta koskemaan MARPOL-, SOLAS- ja STCW-yleissopimuksiin viime aikoina tehtyjä muutoksia - velvoitetaan jäsenvaltiot varmistamaan, että niiden satamiin saapuvat alukset ovat laivojen turvallisesta toiminnasta ja ympäristön pilaantumisen ehkäisemisestä annetun kansainvälisen johtamissäännöstön (ISM-säännöstö) mukaisia (4) - laaditaan erityiset pysäyttämismenettelyt niitä aluksia varten, joilla ei ole ISM-asiakirjoja, ottaen huomioon sen seikan, että useat yhtiöt ja alukset eivät saa ISM-asiakirjoja ISM-säännöstön voimaantuloon eli 1 päivään heinäkuuta 1998 mennessä - laajennetaan komiteamenettelyn soveltamisalaa. III YHTEISEN KANNAN ERITTELY Neuvoston vahvistama yhteinen kantaa on suurilta osin komission ehdotuksen mukainen. Direktiiviehdotuksessa muutetaan direktiivin 95/21/EY artiklan ("määritelmät") 1 ja 2 kohdan päivämääriä siten, että tiettyihin kansainvälisiin yleissopimuksiin (1 kohta) ja satamavaltioiden suorittamia tarkastuksia koskevaan Pariisin yhteisymmärryspöytäkirjaan (MOU) (2 kohta) viimeisimmät muutokset voidaan ottaa huomioon. Tämän lisäksi lisättiin uusi 9 a artikla, jotta - varmistetaan, että alukset, jotka eivät kykene esittämään ISM-säännöstön mukaisesti myönnettyä "vaatimustenmukaisuusasiakirjaa" tai "turvallisuusjohtamistodistusta" pysäytetään (1 kohta) - jäsenvaltiot voisivat peruuttaa tällaisen pysäyttämismääräyksen, jos muita pysäyttämiseen oikeuttavia puutteita ei havaita ja jos tämä toimenpide on välttämätön satamien ruuhkautumisen välttämiseksi (2 kohta) - varmistetaan, että aluksilta, joille on 2 kohdan mukaisesti annettu lupa lähteä satamasta, evätään periaatteessa pääsy kaikkiin yhteisön satamiin, kunnes ne voivat osoittaa, että ISM-säännöstön vaatimuksia on noudatettu (3 kohta). Tämän lisäksi direktiiviehdotuksessa laajennetaan 19 artiklan b alakohdassa säädetyn komiteamenettelyn soveltamisalaa, joka tällä hetkellä kattaa ainoastaan direktiivin teknisten liitteiden mukautukset 2 artiklan 1 ja 2 kohdassa mainittujen oikeudellisten asiakirjojen tulevien muutosten pohjalta, siten, että komitea saa muuttaa myös kyseisissä kohdissa olevia päivämääriä. IV EUROOPAN PARLAMENTIN TARKISTUKSET Euroopan parlamentti ei ensimmäisessä käsittelyssään 4. joulukuuta 1997 esittänyt komission ehdotukseen tarkistuksia. V NEUVOSTON MUUTOKSET KOMISSION EHDOTUKSEEN JOHDANTO-OSA Neuvosto laati johdanto-osan uudelleen komission alkuperäiseen ehdotukseen tehtyjen muutosten pohjalta. Tekstin muokkauksen lisäksi neuvosto - täydensi johdanto-osan 1 ja 2 kappaletta osoittaakseen, että direktiivi 95/21/EY olisi mukautettava myös Pariisin yhteisymmärryspöytäkirjaan viime aikoina tehtyjen muutosten pohjalta - muutti johdanto-osan 9 kappaletta tehdäkseen selväksi, että satamien ruuhkautumisen välttäminen on ainoa syy, joka oikeuttaa pysäyttämismääräyksen peruuttamiseen - lisäsi uudet 10 ja 11 kappaleet selventääkseen niitä jäsenvaltioiden oikeuksia ja velvollisuuksia, jotka liittyvät pysäyttämismääräysten peruuttamiseen sekä sen seurauksena yhteisön satamia koskevaan pääsykieltoon, kunnes kyseiset alukset voivat osoittaa, että ISM-säännöstön vaatimuksia noudatetaan. ARTIKLAT Neuvosto päätti muuttaa komission ehdotusta seuraavasti: 1 artiklan 1 kohdan b alakohta (direktiivin 95/21/EY 2 artiklan 2 kohdan muutos) Neuvosto lisäsi uuden 1 artiklan 1 kohdan b alakohdan direktiivin 95/21/EY 2 artiklan 2 kohdassa olevan Pariisin yhteisymmärryspöytäkirjan määritelmän ajantasaistamiseksi. Korvaamalla viittauksen "tämän direktiivin antamispäivään" ilmaisulla "sellaisena kuin se on 14 päivänä tammikuuta 1998" neuvosto otti huomioon ne Pariisin yhteisymmärryspöytäkirjaan tehdyt muutokset, jotka tulivat voimaan direktiivin 95/21/EY antamisen jälkeen. 1 artiklan 2 kohta (uusi 9 a artikla) Tämän uuden artiklan 1 kohdassa neuvosto korvasi englanninkielisessä toisinnossa sanan "certificate" sanalla "safety management certificate", jotta teksti olisi yhtenäinen ISM-säännöstön kanssa. Lisäksi neuvosto lisäsi ilmaisun "aluksella, johon tarkastuspäivänä sovelletaan yhteisössä ISM-säännöstöä" selventääkseen direktiivin soveltamisalaa. Tämän uuden artiklan 2 kohdassa neuvosto korvasi ilmaisun "voi antaa alukselle luvan lähteä satamasta" ilmaisulla "voi peruuttaa pysäyttämismääräyksen", jotta teksti olisi yhtenäinen direktiivin 95/21/EY 9 artiklan 2 kohdassa käytetyn terminologian kanssa. Lisäksi neuvosto lisäsi ilmaisun "jotta vältetään satamien ruuhkautuminen" asettaakseen selkeän perusteen, jonka nojalla poikkeus alusten pysäyttämistä koskevaan yleiseen sääntöön voidaan myöntää. Uuden artiklan 3 kohdassa neuvosto - lisäsi ilmaisun "lukuun ottamatta 11 artiklan 6 kohdassa tarkoitettuja tilanteita" tehdäkseen selväksi, että alukselle voidaan sallia pääsy tiettyyn yhteisöön satamaan "ylivoimaisen esteen sattuessa tai ylivoimaisesti tärkeämpien turvallisuusnäkökohtien vuoksi tai saastuttamisvaaran poistamiseksi tai vähentämiseksi tai puutteiden korjaamiseksi" - korvasi ilmaisun "vaaditulla tavalla . . . jäsenvaltion viranomaisille" ilmauksella "jäsenvaltion toimivaltaisen viranomaisen hyväksymällä tavalla", jotta teksti olisi yhtenäinen direktiivin 95/21/EY 11 artiklan 6 kohdassa käytetyn sanamuodon kanssa - lisäsi uuden virkkeen tehdäkseen selväksi, että tietyissä direktiivin 95/21/EY 11 artiklassa eritellyissä erityistilanteissa alukselle, jolta periaatteessa pitäisi evätä pääsy kaikkiin yhteisön satamiin, voidaan antaa lupa jatkaa matkaansa lähimmälle soveltuvalle korjaustelakalle. 1 artiklan 3 kohta (direktiivin 95/21/EY 19 artiklan muutos) Neuvosto korvasi komission ehdotuksessa olleen kohdan uudella tekstillä määritelläkseen tiukemmin toimivallan, joka komiteamenettelyllä annetaan siinä tapauksessa, että direktiivin 95/21/EY 2 artiklassa tarkoitettuihin kansainvälisiin yleissopimuksiin ja yhteisymmärryspöytäkirjaan tehdään myöhemmin muutoksia. (1) EYVL C 264, 30.8.1997, s. 33. (2) EYVL C 388, 22.12.1997, s.16. (3) EYVL C 73, 9.3.1997, s. 64. (4) ISM-säännöstössä edellytetään, että aluksilla on oltava yksi kappale "vaatimustenmukaisuusasiakirjasta", jossa lippuvaltio hyväksyy yhtiön turvallisuusjohtamisjärjestelmän, sekä "turvallisuusjohtamistodistus", jossa lippuvaltio hyväksyy aluksen turvallisuusjohtamisjärjestelmän.